苦晝短
作者：李賀
朝代：唐

paragraphs: 飛光飛光，勸爾一杯酒。
吾不識青天高，黃地厚。
唯見月寒日暖，來煎人壽。
食熊則肥，食蛙則瘦。
神君何在，太一安有。
天東有若木，下置銜燭龍。
吾將斬龍足，嚼龍肉。
使之朝不得迴，夜不得伏。
自然老者不死，少者不哭。
何爲服黃金，吞白玉。
誰似任公子，雲中騎碧驢。
劉徹茂陵多滯骨，嬴政梓棺費鮑魚。